R5dwMg/zh-wiki-yue-long huggingface dataset:
羅雪妍係香港女藝人，出身香港浸會大學電影學院專科，主修導演。佢中學畢業後已經開始做模特兒，亦係一個美容YouTuber。2019年開始佢更參與拍ViuTV電視劇。喺2020年度香港小姐競選晉身最後十二強，跟住加入咗無綫電視。
2021年度香港小姐競選係電視廣播有限公司舉辦嘅選美活動，2021年8月22號喺新界將軍澳電視廣播城一號錄影廠度搞準決賽，而決賽就喺2021年9月12號喺電視廣播城一號錄影廠度搞，初頭計劃決賽去到香港體育館舉行，不過因為租唔到場而落實唔到。
梁允瑜喺香港城市大學市場營銷系畢業，做過模特兒。佢參選過2021年度香港小姐競選，喺20強止步。參選期間被播出用粗口鬧男友短片，因而被傳媒封佢做「粗口港姐」，到準決賽被淘汰後繼續講晦氣說話鬧爆無綫，但落選半年後最終選擇加入無綫電視。
姜嘉琳喺美國紐約大學藝術學院音樂劇系畢業，2017年參選美國華裔小姐競選攞到殿軍同最佳才藝小姐。佢本嚟有報名參選2020年度香港小姐競選，但喺面試階段退選咗，到2021年捲土重來，但入到28強後止步。
2015年12月，陳百祥喺香港電台節目《我係乜乜乜》入面指大部份網民「讀壞書、憎人富貴厭人窮」，又讚香港特首梁振英政府表現好，只係批評者「冥頑不靈」，又話如果自己後生啲，可能係facebook創辦人，又話如果自己係「90後」，就有機會做特首。
九十年代末至千禧年代初期，葉麗儀曾經兩度參與「煇黃演唱會」。2004年黃霑因爲患病行先一步而令佢情緒一度崩潰痛哭，並且返港拜祭霑叔，2012年久違復出參與《顧嘉煇大師經典演唱會》，幾年之後更舉行紀念個人入行45週年演唱會，佢亦參與2015年《顧嘉煇榮休盛典演唱會》同2016年嘅《顧嘉煇金紫荊慈善演唱會》，以答謝顧嘉煇對佢幾十年嘅恩典。
鍾景輝博士，SBS，BBS，尊稱King Sir，係香港舞台劇演員同埋導演、戲劇教育家、電視製作人、電視劇演員及電視節目主持。而家佢係做香港戲劇協會會長，康文署演藝小組成員，赫墾坊劇團董事長，香港藝術發展局戲劇藝術顧問。
鍾景輝喺泰國曼谷出世，鄉下喺廣東台山，佢喺香港培正中學畢業同埋喺香港中文大學崇基學院英文系就讀。並為美國奧克拉荷瑪浸會大學演講及戲劇系學士，及美國耶魯大學戲劇學院藝術碩士。美國畢業返香港之後，喺香港浸會大學任教，又先後於香港電視廣播有限公司及亞洲電視參與電視製作、演出以至行政等工作。
響舞台劇方面，演出無數，並為香港戲劇協會嘅創辦人及擔任會長至今。佢首倡以廣東話演出荒誕劇及百老匯音樂劇。曾七度獲得香港舞台劇獎嘅最佳男主角獎及四度獲得最佳導演獎。著名嘅導演作品包括《夢斷城西》、《蝦碌戲班》、《劍雪浮生》、《天之驕子》等。
近年主演作品包括《瘋癲皇帝》、《推銷員之死》、《莫扎特之死》、《金池塘》、《風雨守衣箱》、《瘋狂夜宴搞偷情》、《承受清風》、《謀殺遊戲》等。2006年參與香港藝術節之演出，同埋鄧萃雯合演《不期而遇的男人》、《相約星期二》、《小城風光》等。
鍾景輝嘅履歷已列入《中國大百科全書》、《中外名人辭典》、《中國專家名人辭典》、《世界名人錄》、《香港名人錄》、《香港特區名人錄》、《中國人才世紀獻辭》Dictionary of International Biography、Men of Achievement、Reference Asia、Who's Who in Contemporary World Theatre。
劉家傑係香港電視節目主持人。佢係香港出生、原籍順德，曾經喺活躍於1960到1990年代加入香港傳媒界發展，擔任過唔同演出嘅角色扮演、大會司儀、節目主持，一做過無綫電視、香港電台、麗的電視同埋亞洲電視，去到1990年代初嘅時候息影後移民加拿大。
6號除咗主持飲食節目外，亦主持多個綜藝節目，佢嘅風格幽默親切，TVB大型節目亦經常見到佢嘅影蹤，當中包括萬千星輝賀台慶、歡樂滿東華、萬眾同心公益金、慈善星輝仁濟夜、香港小姐競選、萬千星輝頒獎典禮、勁歌金曲頒獎典禮、新春花車巡遊等等。
林溥來喺喇沙小學同喇沙書院畢業，之後喺香港科技大學同香港中文大學分別攞到學士同碩士學位，讀大學時係香港男子甲一組籃球聯賽球隊發景同永倫嘅球員，同時又兼職拍電視同雜誌廣告。有網民認為佢重有型同靚仔過明星，嗌佢『補習型男』。
2005年，林溥來開辦補習社EDFLOW Learning Center，初期親自兼教英文、數學、科學等科目。其後補習社業務擴展，2010年已有三間分社。林溥來亦係私立幼稚園「伽利利國際幼稚園」校監。
2009年，無綫電視邀請佢喺收費TVB兒童台節目《通識通通識》做專家主持，又幫翡翠台細路節目《放學ICU》嘅「Patrick Sir英語通通識」環節同埋《智激校園》分別做專家主持同埋首席評判。除咗學術領域之外，林溥來亦參與文化、旅遊同綜藝等電視節目，包括主持節目《東張西望》同《Think Big 天地》。
2016年5月23號，林溥來喺綜藝節目《東張西望》報道有關《壹週刊》同霸王集團嘅官司後，以「就算幾自由都好，都要有適當嘅自我審查，按當地文化同環境講適當嘅嘢」形容同反思「言論自由」而畀網民唾罵，被認為係政治立場親梁振英嘅余詠珊旗下藝人操控市民嘅意識形態同個人思想。
孔雀屬係其中一個屬嘅孔雀，主要分為兩種，即綠孔雀同藍孔雀。藍孔雀又叫「印度孔雀」，雄雀羽毛為寶藍色，具金屬光澤，分佈響印度同斯里蘭卡。綠孔雀又叫「爪哇孔雀」，分佈響東南亞。另外，藍孔雀重有「白孔雀」同「黑孔雀」兩個變異種。
亞洲金融風暴中共救港謠言係一個喺中國大陸廣泛流傳嘅假信息，主要係指亞洲金融風暴期間，香港股市受到國際知名投資者索羅斯嘅衝擊，香港要中國共產黨幫助先至可以擊退索羅斯。但事實係，當時香港只係動用自己嘅外匯儲備，唔涉及中共嘅資源或者官員。
雖然喺1998年3月，時任總理朱鎔基表示如果香港需要嘅話中共會幫手，但當時香港政府面對索羅斯嘅衝擊，無用到中共嘅資金，而係用咗自己嘅外滙基金入市，而當時中共嘅外滙儲備亦只有1,400億美元，同香港差唔多。
2019年9月，當時嘅香港金融管理局總裁陳德霖亦喺金管局嘅網站撰寫文章，提及當時嘅情況，講到喺1998年8月14號，政府財經事務局出面臨時邀約香港最大三家證券商嘅話事人，叫佢哋喺開設交易賬戶嘅問題上幫手。
有尐國家或者地區因為存在一定數目嘅穆斯林，所以推行食品、藥品同餐飲業認證制度，例如台灣仿照馬來西亞，推行「清真食品認證」同埋「清真餐廳認證」，除咗可以滿足穆斯林嘅飲食需求，亦可以為相關嘅廠商拓展市場。
係香港特別行政區授勳及嘉獎制度下嘅最高榮譽，表揚畢生為香港作出重大貢獻嘅人。勳章嘅設計式樣，因為同港幣輔幣嘅壹毫、伍毫好似樣，就有咗花名「伍毫子」勳章。係由18K黃金同18K白金嵌成嘅，圖案係星光托著洋紫荊，洋紫荊代表香港，一粒星代表中國，體現出「一國兩制」，而紅色同金色嘅絲帶象徵高貴榮譽。
香港特別行政區護照係中國籍香港特別行政區居民嘅護照。凡有香港特別行政區居留權同埋持有香港永久性居民身份證嘅中國公民，無論佢有冇其他護照或旅行證件，都可以申請。香港入境事務處負責做護照嘅簽發，中華人民共和國駐外國大使館或者領事館都可以幫海外嘅申請人做申請同補領。
11至17歲香港出世嘅香港居民，以及18歲或以上嘅申請人，可以用設立喺任何一間辦理旅行證件申請嘅入境事務辦事處嘅自助服務站申請香港特別行政區護照。自助服務站並唔適用於處理因為唔見咗、損毁、殘破、無法使用舊護照或者更改護照上個人資料而需要更換領護照嘅申請，而有關申請要親身去到櫃枱遞交。
截至到依家，有163個國家或者係地區免咗特區護照持有人嘅簽證需要，或畀落地簽證。其中包括英國、法國、德國、意大利等歐盟及神根公約嘅成員國，重有日本、加拿大、紐西蘭、南非、新加坡、俄羅斯等國，以及大部分南美國家同埋部分東南亞、非洲國家。
2022年香港行政長官選舉，係香港特別行政區嘅第六屆行政長官選舉，喺2022年5月8號舉行。提名期由2022年4月3號開始，去到4月16號完。由於呢次選舉得李家超一個候選人唔存在任何競爭，再加上本身嘅小圈子性質，因此國際社會普遍認為呢次選舉只不過係一場由中國共產黨操控進一步瓦解一國兩制嘅假選舉。
根據中共操控嘅全國人大強行通過顛覆香港選舉制度嘅311決定，行政長官候選人須要攞到唔少於188名選舉委員會委員嘅提名，而且喺5個界別當中每個界別須要攞到唔少於15個委員嘅提名，之後須要經過候選人資格審查委員會審查係唔係符合擁護基本法同埋效忠特區嘅要求。
2022年2月，香港嘅武肺第五波疫情惡化，中共中央總書記習近平向香港政府作出重要指示，下令將盡快穩住香港疫情作為當前壓倒一切嘅任務。2月18號，行政長官會同行政會議宣佈引用緊急法，押後原定2022年3月27號舉行嘅行政長官選舉到5月8號舉行。
2022年4月6號上晝，香港中聯辦約見選委，傳達李家超係中共唯一支持嘅候選人，呼籲選委支持。會後，部分選委表示將提名李家超為行政長官候選人，但當時李家超仲未宣布參選。下晝，政府發佈新聞稿表示特首林鄭月娥已經收到政務司司長李家超辭職，並即時開始休假。
辭職到4月6號獲得中華人民共和國國務院批准，李家超隨即宣布參加新一屆特首選舉。李家超原定喺4月8號舉行網上記者招待會，但之後延遲一日進行。而佢亦攞到786張提名票，係香港小圈子特首選舉史上，單屆攞到最多提名票嘅參選人。
2022年5月8號，喺歷屆第二低嘅投票率下，李家超作為唯一候選人以1416票當選，係香港小圈子特首選舉史上得票最多嘅當選人，不過李家超當選後得唔到國際社會嘅任何祝賀，而且學者更指李家超嘅所謂「高票當選」就同北韓獨裁者金正恩話自己「高票當選」一樣惹人恥笑。
2022年4月9號，李家超宣布參選特首選舉。喺冇提出政綱嘅情況下，佢就已經得到好多親中派選委嘅支持。而親中派選委呢啲做法就俾一啲人質疑，其中自稱為非建制派嘅立法會議員狄志遠話，有政綱先可以俾人信心，否則唔知憑乜嘢支持，亦唔符合常理。
2021年香港立法會選舉，係香港特別行政區成立之後嘅第七屆立法會選舉，會重新選出全部90個議席，原定喺2020年9月6號舉行，其後改咗喺2021年12月19號舉行。呢場選舉普遍被視為係一場由中國共產黨操控嘅一場表演性選舉。
呢場選舉係中共喺2019年香港區議會選舉民主派贏到開巷之後輸打贏要，未經香港人同意或者事先諮詢，就強行顛覆香港選舉制度，大幅度削減立法會直選議席數目同比例，恢復返已經廢除咗廿年由小圈子產生嘅選舉委員會議席，同時將政治審查制度化之後嘅第一次選舉。
而且由於呢次選舉剝奪咗香港選民嘅真正選擇權，再加上大量政治異見人士因為遭到港版國安法嘅迫害而坐緊監。因此大部分民主派都杯葛呢場選舉，所以呢次亦係首次有主要政治派系明言唔參加嘅香港立法會換屆選舉。不過，有啲自稱係民主派嘅人出嚟參選，亦引起其他香港人對佢哋政治立場嘅質疑。
結果呢場選舉喺大部分香港選民嘅杯葛下，即使史無前例咁搞埋邊境投票站，投票率都係得30.2%，成為香港有史以嚟投票率最低嘅立法機關換屆選舉，而當選嗰90條友全部都係畀中共操控嘅親中派。英國、美國、加拿大、澳洲、紐西蘭、法國、德國、意大利、日本、歐盟等多個自由世界國家都唔承認呢場由中共操控嘅假選舉，同埋嚴厲譴責中共大搞政治迫害。
2020年7月30號，12位民主派候選人畀香港政府強行剝奪資格，包括4位尋求連任嘅議員郭榮鏗、梁繼昌、楊岳橋、郭家麒同埋黃之鋒、岑敖暉、袁嘉蔚、梁晃維、鄭達鴻、何桂藍、劉穎匡、鄭錦滿。有媒體用社交媒體數據分析，指做法引起當時大量市民不滿，喺Facebook就事件嘅留言粗口比率超過20%。
2020年7月31號，行政長官林鄭月娥攞武漢肺炎香港疫情肆虐影響公眾安全做藉口，宣佈引用《香港法例》第241章《緊急情況規例條例》訂立附屬法例第241L章《緊急情況規例》，強行褪遲一年至2021年9月5號先至舉行立法會選舉，並向中共尋求支持，並強行提呈中共操控嘅全國人民代表大會常務委員會決定第七屆香港立法會議員嘅任期長度。
不過，呢個決定引起咗好大爭議，民主派陣營認為，親中派陣營係怕輸，擔心會好似上年區議會選舉咁大敗，令民主派無法喺議會乘勝追擊所作出嘅政治決定，粗暴剝奪市民投票嘅權利。呢次決定要由中共介入，係憲制嘅徹底崩塌。
一篇討論香港社會兩極化嘅學術文章提及，絕大多數選民都唔信納呢個理由，又用星加坡做例子，覺得當時疫情都控制得唔太好嘅星加坡都可以進行大選，用武漢肺炎為理由根本就係藉口。由於民間覺得無辦法表達對香港政府嘅意見，就借一啲事件製作二次創作嘅作品，去表達對香港政府同激進親中派嘅不滿。
喺2021年3月11號，中共第十三屆全國人民代表大會第四次會議入面，未經香港人同意或者事先諮詢，就強行通過顛覆香港選舉制度，大幅度削減立法會直選議席數目同比例，同時設立政治審查制度。呢個方案被視為香港民主大倒退，而且扼殺民主派參與選舉嘅權利。
2021年3月30號，為咗滿足中共中央總書記習近平提出嘅所謂「愛國者治港」藉口，中共操控嘅全國人大常委會通過決議，確定立法會議席由70席增加到90席，立法會嘅90個議席以40、30、20比例分配議席，又叫「四三二方案」。
雖然香港政府講法聲稱呢次係完善選舉制度，但唔少人都表達唔同嘅睇法。例如，本身係親中派一員嘅汪明荃，曾經喺接受林鄭月娥就有關改動而主持嘅節目《選委界別分組面面觀》入面，唔單止批評體育、演藝、文化及出版界代表嘅數目大減，又無引用「完善」一詞，只提及「重改」、「重整」、「重修」三詞。
除咗民主派反對入閘要國安審查同選委會提名嘅安排之外，有部份以往只需要當區選民提名就能夠成為候選人嘅人，喺中共單方面大幅度收窄門檻之後，就算係屬於親中陣營，爭取入閘都有大幅度困難，要同選委會人士有關連先得，制度被人批評。
其中出選新界北選區嘅獨立親中派人士陳玉娥，就哭訴話界別入面好多人佢都唔識，亦唔知點聯絡佢哋，形容選委提名係大石頭，佢最終唔可以好似以前咁，淨係攞到選民提名就入能夠閘。另外，由行政會議成員湯家驊擔任召集人嘅民主思路，亦曾經公開表示爭取提名有困難，本來計劃有五人參選但最終只得兩人。
立場係支持民主派嘅傳媒工作者曾志豪形容，連陳玉娥同埋一啲湯家驊推介嘅候選人，即使本身係親中嘅都入唔到閘，證明選舉唔係剝削咗一般市民嘅真正選擇權咁簡單，而係親中派內部都存在明顯但無客觀標準嘅「親疏有別」，呢樣係連陳玉娥同埋湯家驊都解釋唔到。
其中親中派入面，實政圓桌田北辰就話，就連有行政會議代表嘅民主思路，喺爭取提名亦有困難，但所謂自稱「民主派」參選人可以獲得提名，其實咁就代表，呢啲所謂「民主派」，只不過喺親中入面插多咗支旗，改咗個名叫「民主」。
而對於佢哋嘅民主理念嘅質疑，眾新聞喺12月曾經以問卷形式詢問14名地區直選候選人，而家立法會嘅選舉制度夠唔夠民主但當中只有劉卓裕同埋黃成智表明而家制度唔夠民主同埋支持獨立調查2019年香港警察喺反送中運動入面嘅行為，佢哋兩人另加上黃俊瑯承諾提平反六四動議。
譚香文、潘焯鴻、張欣宇、林素蔚甚至無回覆問卷。中大政治與行政學系副教授馬嶽形容，雖然劉卓裕、黃成智答案最接近民主派，但就拒絕評論佢哋係咪民主派，形容佢哋只係答咗問卷，又形容反對提出平反六四動議唔能夠接受。
喺2021年10月，被逼流亡海外嘅民主派前立法會議員許智峯提出「如水計劃」以白票反制立法會選舉，指出經歷國安惡法蹂躪、選舉制度「被完善」後，香港人要策略投票反制唔公義嘅選舉制度。不過，坊間反應不一，除咗親中派攻擊佢之外，有啲民主派支持者亦都話唔投票更加好。
由於主流民主派集體杯葛同埋選舉不獲市民認受嘅關係，今次選舉氣氛相當低迷。有啲市民甚至表示，相比起呢次選舉，寧願關心香港叱吒樂壇流行榜頒獎禮同埋《全民造星IV》嘅公眾投票。香港民意研究所嘅調查顯示，有77%嘅選民唔知所屬選區，60%嘅選民唔知候選人。
香港浸會大學政治及國際關係學系副教授陳家洛分析呢次調查結果嘅時候話，相信投票率有機會創有記錄新低。前油尖旺區議員李傲然就預計，今次投票率會係28－32%。親中派候選人李慧琼就話，係因為政府宣傳不足，要加把勁去追。
警務處處長蕭澤頤喺2021年11月27號表示會調動過萬警力確保選舉順利進行，但呢個安排畀民主派人士揶揄，形容根本冇乜人會想參與。其中，前沙田區議員黃文萱就話，蕭澤頤嘅講法同啲細路同啲同學講，「我下星期生日呀，冇開party㗎，唔好嚟搵我呀」無分別。
中共香港工作委員會操控嘅《大公報》干預香港民意研究所嘅學術自主，話佢哋煽惑人唔投票，而廉政專員白韞六亦都話唔能夠排除香港民意研究所違法。香港民意研究所副行政總裁鍾劍華澄清，民調無鼓吹任何行動，學術研究冇理由構成煽動，呼籲唔好透過制度模糊製造混亂，令市民對法治更加冇信心，動搖法治基礎。
香港監察喺社交媒體發起#releasemycandidate行動，喺網上發表帖子加上#releasemycandidate，要求香港政府釋放參與民主派初選嘅候選人，得到一啲民主派人士嘅響應，例如有因為畀香港政府以港版國安法名義打壓而被逼流亡嘅前立法會議員許智峯、梁柏堅、鄭敬基等。
雖然大部分民主派人士都唔參與呢次選舉，但有啲自稱「民主派」參選人仍然得到少量「自稱民主派」人士嘅支持。但呢啲支持自稱「民主派」參選者嘅「自稱民主派」就被質疑，唔再係民主派同路人。其中，被政府透過宣誓過程強行剝奪區議員資格，之後被逼流亡嘅郭天立，就貼咗一張名單點名批評呢啲「自稱民主派」，包括梁繼昌、梁翊婷、蘇逸恒、劉子傑、 廖成利、譚國僑、楊彧、許錦成、江貴生、李炯 、黃虹銘、甄紹南、周啟廉、余德寶 、譚家浚、李煒林、周賢明、林健文、朱慧芳、林少忠、李永財、勞越洲、林頌鎧同埋李洪波。
六名被逼流亡嘅香港前任民意代表，包括前立法會議員許智峯、前沙田區議員丘文俊、前深水埗區議員李文浩、前葵青區議員郭子健、前荃灣區議員賴文輝，同埋前黃大仙區議員尤漢邦發起聯署表明拒絕承認呢次選舉，又話新一屆嘅的立法會無任何資格代表香港人。
翌日，譚女士揾嚟三個朋友，聯手投注另外廿部機，實行押重注大包圍，務求翻本。點知玩咗二十多分鐘，職員忽然之間郁手停咗佢哋機，重將現金券同積分卡攞埋出嚟，只准每人玩兩部，佢哋唯有谷住啖氣走人，譚女士亦更加覺得賭場可疑。
香港1997年度授勳同嘉獎名單喺1997年6月26號由候任行政長官辦公室公布，首批大紫荊勳章得主，共12人獲得勳銜。香港特別行政區政府1997年7月2號喺前港督府舉行大紫荊勳章頒授儀式。第一任香港特別行政區行政長官董建華主持儀式，中華人民共和國國務院副總理兼外交部長錢其琛出席儀式。
第二次世界大戰香港淪陷，一度遷居重慶，之後返香港。戰後主要做染布同紡織生意，活躍於香港公職，做過立法局同行政局議員。中國改革開放之後，參與中國事務，亦涉及香港主權移交。做過中國人民政治協商會議副主席，所以死時屬國家領導人，喺香港得國葬之禮。
佢雖然喺英國出世，但係講得一口流利嘅粵語同普通話。杜葉錫恩最出名嘅事蹟，就係喺1960年代嗰陣，有小巴商會同司機同佢投訴小巴職工同警察勾結，收保護費，喺杜葉錫恩明查暗訪之後，直接去英國游說國會議員批准成立廉政公署，打擊嘅香港貪污行為，為香港日後嘅廉潔奠定基礎。
雖然杜葉錫恩係香港民主先驅，但晚年立場逐步向香港親共意識靠攏，做過港事顧問、支持廢除集體談判權、喺2002年支持香港基本法第23條立法、支持落實德育及國民教育科、反對和平佔中等等，呢啲嘢都引起泛民主派嘅爭議，更被一啲人指佢為「英奸」。
徐四民，GBM，緬甸華僑，《鏡報》月刊創辦人，第一屆全國人民代表大會代表，第一至第七屆全國政協委員，第八、九屆全國政協常委。2007年9月9號喺香港瑪麗醫院病死。向來講嘢直接，有「徐大炮」嘅花名。晚年佢講唔少惹火嘅嘢，嚇親兼且激嬲唔少人。
曾憲梓十分之愛國，佢一生捐出超過十二億去支持國家嘅發展。佢喺1991年開始替補當選為港區全國人大代表。喺1994年再晉升至全國人大常委。佢喺香港回歸之前曾經獲中央委任為港事顧問、特區預委會委員同埋香港特區籌委會委員，促進香港回歸嘅事宜。
曾憲梓做緊人大常委嗰時成日都有好多比較出位嘅言論，佢曾經喺2004年《廿三條》風波之後批評民主黨嘅司徒華、李柱銘、張文光等人反對嘅香港國家安全法，話佢哋唔愛國，「呢啲泛民主派，死硬泛民主派，其實佢哋唔係搞民主，佢哋美其名叫民主黨」，直言自己絕對唔認同民主黨係愛國者，司徒華反駁「佢自己本人做愛國嘅事，比曾憲梓重要做得多」。
不過，曾憲梓曾經響2010年講過，希望香港喺2020年會實現普選，「我相信到時候，泛民主派要求嘅功能組別問題就會得到解決」，直言普選唔單只係泛民主派嘅要求，重係香港市民同埋佢本人嘅個人心願，「希望自己會有機會見到普選嗰日」。
莊世平，GBM，係香港生意人，香港南洋商業銀行同澳門南通銀行創辦人，曾經做過第二至六屆全國人大代表、第六屆全國人大華僑委員會委員、第七至九屆全國政協常務委員、全國僑聯副主席同埋海聯會副會長、香港特別行政區第一屆政府推選委員會委員等職務。
香港2000年度授勳同嘉獎名單，2000年7月1號喺憲報刊登，共有306人授勳同嘉獎，2000年9月22號新增入境事務大樓縱火案嘅6人獲頒英勇勳章，另外5人獲頒行政長官公共服務獎狀，係香港主權移交以嚟第3份授勳名單。
佢曾經喺七、八十年代出任行政、立法兩局非官守議員之職，後嚟分別喺1996年獲封下級勳位爵士，以及喺2001年獲授大紫荊勳章，以表揚佢喺公益、社會同埋復康事務嘅貢獻。方心讓爵士嘅女方敏生係香港社會服務聯會嘅行政總裁，此外佢亦係前政務司司長陳方安生嘅阿叔。
楊光，GBM，係香港左派工會香港工會聯合會嘅前會長，喺1967年嘅六七暴動組織同策劃一連串暗殺同放炸彈嘅暴動活動，當中最出名係涉嫌指使殺害香港商業電台節目主持林彬，到九七回歸之後，喺2001年獲香港特別行政區政府頒授大紫荊勳章。
1988年至1991年，李業廣出任香港聯合交易所理事會理事，1992年至1994年，擔任聯交所主席。1999年，再獲委任做合併之後嘅香港交易所主席。2006年4月26號，李業廣做咗香港交易所主席夠六年，依例一定要退任。
范徐麗泰係香港立法會嘅獨立議員。佢喺香港英治時期，做過立法局議員、行政局議員、教育統籌委員會主席。佢亦都係當時立法局保安事務委員會主席，出名關注越南船民問題，但佢喺1992年彭定康擔任香港總督之後辭晒啲公職。
佢曾經係香港政治團體啟聯資源中心嘅成員。特區政府成立前，選咗做臨時立法會主席。1998年、2000年佢經由選舉委員會選為立法會議員，並且兩次打敗黃宏發，連任第一、二屆立法會主席。第3屆香港立法會選舉，佢以獨立候選人身分喺香港島選區參選，攞到65000幾票當選。
李兆基，GBM係香港地產發展商，廣東順德大良人。恆基兆業同中華煤氣前主席、新鴻基地產發展有限公司副主席。2008年1月福布斯雜誌公布第三大香港富豪，同李嘉誠、郭炳湘都係香港地產商。李兆基身家有230億美元，即係1,795億港紙。
1971年，佢同鍾期榮兩公婆目睹當時嘅香港得嗰兩間大學，後生仔女有志深造，但係好多人都冇書讀，因此佢哋使晒積蓄搞好樹仁學院，喺當時開展艱難嘅私人大專辦學事業。之後，為咗令樹仁學院成為香港官方認可嘅私立大學，胡鴻烈、鍾期榮兩公婆同埋樹仁師生共同努力咗35年後，樹仁學院响2006年12月獲香港政府認可，升呢做香港樹仁大學，成為香港史上頭一間私立大學。
馮國經博士，GBM，GBS係香港生意人，利豐集團主席、中國人民政治協商會議委員、香港機場管理局前主席、香港大學校務委員會主席、大珠三角商務委員會主席。佢係利豐集團馮氏家族嘅第三代傳人，1974年返香港加入家族持有嘅利豐集團。
2008年，金融海嘯打擊香港經濟，馮博士畀香港特區政府委任做「經濟機遇委員會」嘅成員，去評估金融海嘯對香港經濟嘅影響同商討應對嘅方法。無耐，作為委員會成員嘅佢，旗下公司利豐集團竟然帶頭炒人魷魚，畀人批評。
1935年，田輟學從商，建立茶陽瓷土公司，成為越南最大嘅瓷土供應商。1939年，日本佔領汕頭，佢轉去印尼從事樹膠工業。1958年，為咗避印尼排華，又想俾細路接受中華文化，佢舉家移居香港。創立「田氏塑膠廠」，後成立「田氏化工」，專生產塑膠薄膜同人造皮革。
呂志和，GBM，GBS，MBE，JP係香港企業家同慈善家，廣東江門人。1955年喺香港創立首間嘉華公司，現任嘉華集團主席，旗下主要成員包括兩間香港上市旗艦嘉華國際集團有限公司同銀河娛樂集團有限公司，以及仕德福國際酒店集團、嘉華建材有限公司，分別從事地產、娛樂休閒、酒店同建築材料等跨國業務，全球員工超過33,000人。
楊孫西，GBM，GBS，JP，係香港傳統親中派民建聯黨員、第8至11屆全國政協香港委員、第7至8屆全國工商聯常委，福建石獅人，菲律賓華僑，香江國際集團創辦人、董事長、行政總裁，而佢亦係王氏國際集團有限公司、通達集團控股有限公司獨立非執行董事同埋民建聯監委會第一任主席，係楊莉珊、楊華勇嘅老頭。
此外，政府亦喺9月15號宣佈再向29名曾於淘大工業村同昌發工廠大廈火燭嗰陣執行滅同救援行動嘅消防處人員頒授勳銜同作出嘉獎，因此呢一年共有339人獲頒授勳銜同作出嘉獎。勳銜頒授典禮10月29號喺禮賓府舉行。
史美倫，大紫荊勳賢，GBS，SBS，JP，部分媒體會冠夫姓叫佢做查史美倫，祖籍浙江寧波餘姚，係香港行政會議非官守成員，亦係香港金融發展局主席、香港上海滙豐銀行同滙豐控股獨立非執行董事、以及香港交易所主席。
佢喺嘉諾撒聖方濟各書院畢業，之後到美國留學，先後獲得美國威斯康星大學麥迪遜分校文學士同埋美國聖塔克拉拉大學法律博士，並響2002年獲香港科技大學頒授榮譽博士學位。佢仲係前中國證監會副主席、前香港證監會副主席同前大學教育資助委員會主席。
查史美倫係香港親中陣營成員，有份喺2019年支持同提出《逃犯條例修訂草案》，又支持根據《緊急法》下實施嘅《禁止蒙面規例》。作為全國人大代表，佢亦曾經喺未經香港人同意或事先諮詢，而且惹嚟泛民主派一致負評嘅情況下，投票支持實施《香港國家安全法》，以及批准北京強行修改香港選制。
羅范椒芬喺嘉諾撒聖瑪利書院讀完中學同預科、之後喺香港大學化學系畢業，拎咗理學士學位。佢擔任官員期間，香港政府保送佢去美國哈佛大學甘迺迪公共行政學院深造，重拎埋碩士學位𠻹，之後再喺香港中文大學拎埋教育碩士學位。
喺1975年9月，佢加入當時嘅殖民地政府做行政主任，佢喺1977年10月成功投考政務主任，係另一位由行政主任考成政務官嘅高官。響佢升任首長級公務員之前，做過保安科、經濟科、房屋署、行政科、社會福利署、公務員事務科、規劃環境地政科。
1997年1月，佢借調去候任特區行政長官辦公室，做辦公室主任，協助候任行政長官董建華嘅工作。喺香港主權被中國接管後，佢就喺1997年8月，調返政府做運輸署署長。呢段期間佢有工作表現，外界睇好侷，睇成佢得到行政長官董建華嘅信任，呢樣幫到佢日後升做局長同常任秘書長打好基礎。
同羅范椒芬有關嘅教育改革爭議，唔少集中喺針對教師同學校體制嘅改革。喺1995年教統會第六號報告書，已經提出搞語文基準試。而喺1999年11月，政府向教協嘅回覆，都話可以透過進修嚟達到基準。但2000年5月公布嘅語文基準試嘅內容，教協認為同呢封信嘅承諾有矛盾，一路發起抗爭。
羅范椒芬從政多年，曾經有唔少令人關注嘅爭議事件。例如佢曾經被裁定干預香港教育學院嘅學術自主，身兼教育署署長以冷血言論回應教改搞到老師自殺嘅事件，亦曾經發佈假新聞抹黑香港逃犯條例爭議入面嘅示威者，引起唔少人對佢嘅批評。
事後，好多教育界人士，好似教協會長兼立法會功能界別教育界議員張文光、教協組織部主任韓連山、教育評議會副主席曹啟樂等先後批評批評羅范椒芬嘅言論，指佢心腸涼薄、言論不負責任。之後，教協重發動大示威，要羅范椒芬落台，喺同一年嘅十月，佢被行政長官向中央推薦，任命為廉政專員。
2007年1月25號，香港教育學院校董會，決定唔同校長莫禮時續約。同埋教院副校長陸鴻基喺2007年2月話，喺2004年4月教育統籌局嘅官員，不時打電話嚟，要佢開除四位經常批評教育改革嘅教育學院教職員，但被佢拒絕。
當時嘅行政長官曾蔭權認為陸鴻基嘅指責好嚴重，就喺2月15號成立與香港教育學院有關的指控調查委員會，委員會其中一項職責，係調查有無高官打電話嚟，想干預香港教育學院教職員對教育改革嘅批評。羅范椒芬亦成為被調查對象，並且要喺委員會度作供。
喺2007年3月30號，莫禮時作供嗰陣，指2002年10月羅范椒芬曾經打電話同埋發信畀佢，要佢炒咗經常批評教育改革嘅葉建源同埋黎國燦，2004年11月，又問點解唔炒咗另一位批評教育改革嘅教授鄭燕祥，2004年11月，又問點解唔炒咗黃炳文。
喺6月20日，委員會發表報告，裁定羅范椒芬向香港教育學院院長莫禮時要求，約束葉建源同埋鄭燕祥批評教改嘅言論，係意圖阻止意見積極、自由傳播，侵犯《香港人權法案》保障嘅學術自由，就算係立意良好都係行為不當。
2019年9月9號反對逃犯條例修訂草案運動風波期間，羅范椒芬喺接受香港電台英文台節目《Backchat》嘅時候，宣稱有年輕少女為一啲激進示威者提供免費性愛服務，又宣稱已經證實咗件事，聲稱對於呢啲少女被誤導而提供免費性服務感到悲哀。
羅范椒芬嘅說法令公眾嘩然，民主派有唔少人批評佢發放假新聞引起公眾恐慌，有傳媒亦做咗事實核查，否咗佢嘅說法。當時一同出席節目嘅社民連主席吳文遠當場駁斥呢啲說法荒謬而且唔負責任，又批評羅范椒芬嘅言論同五毛黨言論無分別。
《香港01》翻查網上流傳嘅訊息同圖片，指網上確實流傳「少女戴上口罩裸身露體」嘅訊息同照片，但專門打擊假訊息同假新聞嘅Facebook專頁求驗傳媒就查證到，呢啲相其實係來自成人影片網站，最初上傳日期係2019年5月，而且相入面嘅女仔係越南人。
另外，民間記者會發言人批評佢喺完全冇事實根據嘅情況下作出無理指控，用假新聞誤導大眾。發言人話，唔奢望佢道歉，但要求佢好好地檢討自己嘅言論，唔好再出嚟獻醜，又話高官當權者，用不實消息抹黑前線示威者嘅行為唔能夠接受。
1971年，佢借老頭十萬港銀，創瑞安集團，做營造，地產，建築材料生意。1984年，佢進軍上海，同上海共青團一齊搞酒店。1989年，天安門六四大屠殺之後，酒店少好多租客，團還唔到營造費。羅康瑞幫個團搞掂條數。
當時個共青團書記韓正，就係家下上海市長。韓正同當時市長徐匡迪傾，將中國共產黨第一次會議個禮堂，周圍嘅地，交畀羅康瑞發展。呢度地方，就係今日上海新天地。呢個成2萬平方米，有成17000萬，有餐廳、酒吧、舖頭嘅發展計劃，就成為上海娛樂集中地。
陳啟宗係香港地產建設商會嘅副會長、亞洲協會副主席兼其香港分會主席，及中國國務院相關嘅中國發展研究基金會理事會顧問。陳啟宗亦為多家國際智庫同香港科技大學、清華大學及美國南加州大學等大學嘅董事局或顧問委員會成員。
呢一年名單特別之處係第一次有唔係香港人獲得嘉獎，澳洲警員Zachary Brian ROLFE因為2016年喺澳洲愛麗絲泉執勤嘅時候跳入洪水拯救一名香港女子，獲頒銅英勇動章，佢向傳媒話只係盡忠職守，冇諗過會得獎，感到驚喜同榮幸。
鄧楨，GBM，SBS，JP，SC係香港終審法院非常任法官，做過高等法院上訴庭副庭長、上訴庭同原訟法庭法官等職。2012年3月28號，香港特別行政區行政長官曾蔭權任命佢做終審法院常任法官，接替退休、轉任非常任法官嘅包致金。
鄧楨1969年喺格雷律師學院攞咗大律師資格。1970年喺香港攞大律師資格。1984年、1986年再喺澳州維多利亞省同美國紐約州攞埋大律師執業資格。1986年獲委任御用大律師。1992年，新加坡認可佢做大律師。
1985年，張學明成為大埔區議員，從此踏入政壇。1992年，佢加入民主建港聯盟。1995年，佢第一次參選立法局新界東北議席，落選咗。1996年參選臨時立法會，再度落選。1997年，佢獲港英政府委任做太平紳士。
2004年，張學明同黨友譚耀宗合組名單參選立法會新界西選區地方直接選舉，因為佢嘅鄉事背景深得新界原居民支持，結果佢哋都喺選舉勝出，令張學明首度晉身立法會，同黨友李國英、劉皇發、林偉強合稱立法會「鄉事四子」。
1980年代後期，許氏雖然喺股票市場大有斬獲，但覺得市場大風大浪，於是開始轉戰實業。當時許氏開始轉做製衣代工，又將廠房搬去中國。跟住佢又開始經營中國同澳洲嘅房地產生意，到1994年成立世茂房地產，到2006年上市。
盧文端，GBM，GBS，SBS，BBS，JP，係香港商界親中陣營人士，前任中國人民政治協商會議全國委員會香港地區委員、全國工商聯前任副主席、中華全國歸國華僑聯合會副主席、民主建港協進聯盟監委會主席，佢係政商界福建幫三大元老之一。
喺2021年3月，北京未經香港人同意或者事先諮詢，就大幅度削減立法會直選議席數目同比例，同時設立唔畀上訴嘅單方面政治審查制度。好多民主派都傾向唔參選，但係一啲聲音就認為例如民主黨嘅溫和民主派可以被接受。
對於民主黨參唔參選，盧文端曾經多次發表言論威嚇民主黨，例如，佢喺8月23號，就喺《明報》觀點版撰文，話民主黨唔參選就係「死路一條」，等同對抗「新選舉制度」，而去到9月6號，佢又再度發功，話民主黨如果阻止成員參選「等同挑戰及破壞選舉制度，或觸犯國安法第29條」，即「勾結外國或者境外勢力危害國家安全罪」。
香港2022年度授勳同嘉獎名單2022年7月27號喺憲報刊登，共889人獲得特區政府行政長官頒授勛銜同作出嘉獎，係歷屆最多，其中超過一半係因為參與應對武漢肺炎疫情而獲得表揚。為咗全力籌備香港主權移交25週年慶祝活動，本年度授勛名單延後公佈，而唔係好似過往噉喺7月1喺回歸紀念日當日公佈。
2020年5月尾，王英偉曾經以政商界人士身份參與一份文藝界聯署，支持北京未經諮詢或香港人同意而強行訂立，同時惹起泛民主派一致負評嘅《香港國家安全法》，但係，有關聯署之後被踢爆老作，其中名單上嘅張寶華、徐熙媛、李巧靈同蔣志光其後矢口否認有份參與，而陳汝騫就响2019年離世。
林建岳留學美國俄勒岡大學，1987年畢業後返香港幫老豆林百欣，做埋麗新集團副主席。林建岳年少氣盛，多次投資收尾都蝕錢，幾乎令家族生意執笠。喺1997年香港回歸前夕，樓市喺高位，林建岳用69億港元高價買中環富麗華酒店計劃重建，呢個決定佢老豆唔同意。
之後林建岳轉去投資娛樂事業。2002年，林建岳旗下嘅寰亞電影投資開拍，由多位影帝主演嘅電影《無間道》獲得成功。2004年年中，林建岳將寰亞電影從豐德麗分拆喺星加坡上市，同年創立唱片公司東亞唱片同A Music，邀請到多位天皇天后級歌手加盟。
佢係香港商界親中陣營嘅支持者，曾經有份參與一份聯署，支持北京未經諮詢或香港人同意而強行訂立，兼且惹嚟泛民主派一致爭議嘅《香港國家安全法》，但有關聯署之後被揭發老作，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早瓜老襯。
吳良好，GBM，GBS，SBS，JP，人稱「西裝大王」，香港企業家，中國人民政治協商會議全國委員會香港地區委員、全國政協常委、香港福建社團聯會榮譽主席，天成國際榮譽主席。之前亦做過天成國際嘅非執行董事、執行董事同主席。
吳良好作為親中陣營人士，除咗係全國政協常委之外，平日亦不時發表一啲親中言論。例如，喺2021年3月，北京全國政協未經香港人、泛民主派同意或者事先諮詢，審議311決定大幅度削減立法會直選議席數目同比例，同時設立政治審查制度嘅時候，佢就曾經發言，聲稱《香港國家安全法》通過當日，有唔少人走上街頭高舉五星紅旗、流淚慶祝，又話年初二喺車公廟求嘅籤，都比唔上國安法呢支上上籤，仲話愛國就一定要愛中國共產黨。
2020年5月尾，施子清曾經參與一份聯署，支持北京未經諮詢或香港人同意而強行訂立，兼且搞到泛民主派一致負評嘅《香港國家安全法》，但有關文化藝術界嘅聯署之後被踢爆做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就响2019年與世長辭。
委員會就𡃁事務畀意見行政長官，並就𡃁事務同政府其他諮詢機構交換意見同埋資料，以確保喺制訂有關服務計劃時顧及到𡃁嘅利益，同時促進各個參與提供青年服務嘅政府部門、志願機構、地區組織同埋及私人團體之間嘅合作。
鴨脷洲大橋係連接香港鴨脷洲行車橋，跨過香港仔海峽，連住香港仔東面同埋鴨脷洲東面，長230米，用咗6,400萬港紙嚟起，1977年春季開工，1980年3月28號通車。本來係單線雙程道路，政府響1991年5月響北面起條複製橋，變做雙線雙程分隔道路。
爐峯峽，又寫爐峰峽，英文繙爲域多利峽，《香港雜記》繙域多厘峽，係香港一坳，喺香港島扯旗山同歌賦山之間，係太平山脊深陷之處。呢帶係山頂區，亦係遊客常臨之處。有巴士、小巴同山頂纜車直達，去山頂各處遊覽嘅出發點。
爐峯峽土名不詳，英文有Victoria Gap，有唔同唐字譯名，好似域多利峽、域多厘峽、維多利亞峽等。英文叫域多利，係以誌當時英王域多利。因呢帶叫山頂區，所以又叫山頂峽。而爐峯峽呢個名，係後來先有。之所以叫爐峯，皆佢爲扯旗山頂一帶。
數碼港係香港一個集科技同數碼內容業務租戶嘅創意數碼社區，由香港特區政府全資擁有嘅香港數碼港管理有限公司擁有同埋管理。數碼港佔地24公頃，坐落港島南區嘅鋼線灣，離金融商業區唔係好遠。數碼港有大概1,650間企業組成嘅數碼科技社群，當中包括微軟、聯想集團、眾安國際、Gogox、Klook、HyperAir、Bowtie、Shopline及Sleekflow等科技企業。
1999年3月3號，時任香港行政長官董建華發表嘅施政報告提出，香港需要發展資訊科技，以配合一日千里嘅高科技發展，以及應付本地企業對資訊科技嘅需求。此外，施政報告期望發展資訊科技可以使香港從1997年亞洲金融風暴中儘快復原。
因此，香港政府響2000年5月17號同盈科數碼動力全資附屬公司香港數碼港管理有限公司簽定協議書，由後者起同埋管理數碼港。協議書訂明，當數碼港落成啟用後，除住宅部分外，所有業權同埋管理權都要畀返香港政府。
香港政府豁免數碼港地價78億港元，以及投資10億港元喺鋼綫灣興建基建，其餘建築費需由電訊盈科方面一手包辦。整個項目耗資大概158億港元。電訊盈科可從住宅部分取得利益。香港政府響財政司司長法團下成立咗三家全資擁有嘅私人公司，香港數碼港發展控股有限公司、香港數碼港管理有限公司同埋香港數碼港有限公司，負責監察數碼港計劃嘅推行。
數碼港商業部份由四座寫字樓、數碼港商場同埋數碼港艾美酒店組成，並響2002年至2004年分批落成，提供合共逾10萬平方米嘅甲級寫字樓，以容納百幾間資訊科技同埋有關產業嘅公司。數碼港艾美酒店係一座有173座房嘅5星級酒店。
響2000年，政府響未經公開招標嘅情況下，將鋼綫灣臨海優質地皮免地價批畀李澤楷嘅盈科拓展，意圖發展成類似美國矽谷嘅高科技中心。不過咁做引起「官商勾結」嘅指控，當時各大地產商都強烈不滿，指政府偏坦李嘉誠家族，幾十名喺商政界有一定地位嘅地產商人到政府總部同董建華會面表示抗議。
然而，由於數碼港早年嘅出租率偏低，要靠其中嘅高級住宅減低虧蝕，故此曾經有輿論認為數碼港其實係地產項目多過科研項目。過去就算係咁，數碼港近年嘅出租率已經喺八成以上嘅水平，而主要企業租戶包括有微軟、 CSL、IBM、Eurosport同埋先濤數碼企劃有限公司等。
薄扶林水塘，《香港雜記》叫百步林水塘，係香港一水塘，亦係全港第一個水塘。水塘喺香港島西嘅薄扶林，近薄扶林村。佢集有薄扶林谷地中咁多條河涌嘅水。涌水出自扯旗山、西高山、爐峯峽、歌賦山、奇力山。水塘分上下兩塘，儲水量約為廿六萬立方米，即約莫六千八百萬加侖。
第一個薄扶林水塘喺一八六三年竣工，是爲全香港第一個水塘。雖然水塘落成，但由於水塘容量太細，根本解決唔到食水問題。據當時估計，全港每日用水量為五十萬加侖。因此水塘一起好，就打算加高水壩同擴建水塘。後尾，工程師威爾遜建議，可以喺原址上游，起第二個水塘，以增水量。
香港政府自二十世紀七十年代起，一直喺薄扶林水塘同郊野公園植林，家下四處林木覆蓋，係全港最好之列。綠樹林蔭，樹種有原生樹種，好似大頭茶同浙江潤楠，亦有人工種植，如濕地松、台灣相思、紅膠木、水楠、木荷、黧蒴錐、黃牙果、包衣椆、布渣葉、細葉榕等。
水鳥同林鳥，以水塘同涌爲濕地生境，郊野公園內常見之鳥，有麻鷹、白頭鵯、紅耳鵯、麻雀、紅咀藍鵲、鵲鴝、大山雀、翠鳥、畫眉、噪鵑、毛雞、珠頸斑鳩等。區內亦有唔少哺乳類動物，好似赤腹松鼠、箭豬、鼬獾、針毛鼠、果子狸、小靈貓、豹貓、赤麂等。
英國統治香港之前，未立域多利城之前，呢帶無乜平地，山邊就係海邊，斜坡滿岩石。響崖石之間，開有一條路，彎彎曲曲，好似裙帶咁，當時水上人同島上村民咁呢帶做裙帶路。英人開埠之後，唐人照舊叫域多利城一帶做裙帶路。
1963年3月近石排灣出土一塊路碑，一面就有寫Victoria 5 mile同裙帶路十八里，另一面有寫Aberdeen 1 mile同石排灣二里。從此睇到域多利城同裙帶路係同地。家下塊碑歸香港歷史博物館。
1841年之下，鄧氏田產係鄧致祥等人承繼，向裙帶路租戶收田租。1841年英國人佔香港島，將呢啲田用來起路起屋。之後由南京條約確認。期間道光廿二年鄧氏呈上《香港等處稅畝總呈》畀廣東布政司有提及英人佔據裙帶路田產。
大潭𡰪就正正喺大潭港最入嘅地方。英人未建大潭篤水塘之前，大潭𡰪係谷地涌口，前面有淺灘。涌口有客家村，叫大潭𡰪，多數姓鍾，亦有幾戶姓邱、陳。佢哋祖先約莫十七世紀，由廣東梅縣同五華遷來，以耕種維生。而對出淺灘係水上人聚集之洋面，以避風浪。
香港政府鑑於薄扶林水塘唔够使，就起多個水塘。政府相中大潭𡰪一帶山谷，分期而建。一八八二年，起好第一個。之後亦有幾個落成。到咗一九一二年，最後一期，起到大潭𡰪村。當時村中住有七十六人，村民全部得到政府賠償，徙去柴灣。
香港大學李嘉誠醫學院，本來叫香港大學醫學院，係香港大學嘅醫科學院，校址喺西高山沙宣道近羅富國徑一帶，附近係教學醫院瑪麗醫院。醫學院前身係1887年創的香港華人西醫書院，1907年改名香港西醫書院，1910年併入香港大學，2005年香港首富李嘉誠承諾捐十億港紙畀醫學院，醫學院為咗答謝，就改名做李嘉誠醫學院，雖然唔少校友反對，但係都喺2006年1月1號正式命名為「香港大學李嘉誠醫學院」。
域多利道係香港島西部嘅一條大馬路，同薄扶林道一樣東西走向，嚮西區同南區之間。條路多數係雙線雙程行車，東北接堅尼地城卑路乍街西端，經摩星嶺、沙灣、鋼綫灣同瀑布灣，去到雞籠灣北部同薄扶林道匯合，全長約5.
王韜，係大清作家同思想家，江蘇蘇州人。佢早年喺上海幫倫敦會翻譯《聖經》同其他西方著作，之後因為太平天國戰亂期間同太平軍有書信來往，被朝廷當做逆賊，所以走難到香港，再用三年時間遊歷歐洲，之後喺1874年喺香港創辦世界頭一份華資華文日報《循環日報》。
皇后大道係香港香港島上面嘅一條馬路。佢係第一條起嘅馬路，不過另一條馬路荷李活道就早過佢起好。皇后大道由堅尼地城去到灣仔，因為太長，就將佢分做三段。就係皇后大道西，皇后大道中同埋皇后大道東。其中皇后大道東金鐘一截，就改咗名做金鐘道，英文名叫Queensway。
干德道係香港一條路，喺香港島半山區，係嗰到嘅主要道路，總長度約莫1.5公里。路東連接羅便臣道同己連拿利交界，西面連接旭龢道同克頓道交界。香港日治時期，干德道改名做出雲通。干德道20號係中環至半山自動扶手電梯半山區出口嘅最南一個，嗰到主要係大單位同埋高尚住宅區。
干德道係因為1864年薄扶林水塘發展儲水計劃而起，嗰陣啲人喺半山西南面斜坡，起咗一條主輸水管，叫薄扶林輸水管。19世紀末，起埋條路，叫Conduit Road，中文就音譯做干讀道。嗰陣嘅有錢人喺呢區起豪宅住。
系統由香港政府同埋中環各大地產發展商分期起。發展商包括香港置地、怡和、信德集團等，喺一啲地方起有樓梯同電梯，而部份連接兩座大廈嘅天橋，重有冷氣。係金鐘一帶，另有一個行人天橋系統，暫時同中環嘅行人天橋系統冇連埋一齊。
一九六七年，六七暴動，中華中學唔少師生參與其中，因為罷工罷課得不到香港市民響應，鬥委會於是將暴動升級為連串土製炸彈襲擊，左派恐怖份子係香港通街放炸彈，搞「遍地菠蘿」想整死香港，左派恐怖份子宣稱「菠蘿」係用嚟炸平暴嘅警察，但係炸傷炸死咗好多都係香港平民百姓，反而搞到左派自己同係背後支持暴動嘅中國共產黨係香港嘅形象越來越神憎鬼厭。
十一月廿七號深夜，中華中學嘅學生蕭偉民係校內嘅實驗室同左派暴徒一齊整炸燀，但係發生意外爆炸，哩個十八歲中華中學男學生被炸到重傷，佢俾自己有份整嘅炸斷咗一隻手，其他整炸彈嘅暴徒係意外發生後走嗮，掉低哩個重傷嘅中華中學學生，差人到場後叫十字車送佢入醫院救治，係現場又起出大批武器，差人之後拘咗五個涉案恐怖份子。
香港政府係事發後因為中華中學被用作整炸彈，所以係爆炸案發生後下令封閉學校，教育司署安排學生轉校。係七月起周圍放炸彈嘅左派宣稱受到迫害，十二月三號，校長黃祖棻因敎唆學生製造炸彈，同參與暴亂被補。佢係鬥委會委員之一。
董趙洪娉嘅阿爸趙卓如係建築師，一共有三個太太。趙洪娉係二太太所生。趙洪娉曾經喺聖保羅男女中學讀書，後來去咗英國讀護理學。趙洪娉廿二歲嗰陣同董建華喺英國訂婚，兩年之後結婚。結婚之後佢哋兩個一直住喺外地，直到1969年至返香港。
係2003年香港沙士期間，董太一路積極幫手抗炎行動，佢不但止冒險巡區，更親自派防炎包俾各位市民。佢除派咗抗炎包之外，仲提啲市民記住一定要洗手，佢嘅金句「洗手，洗手，洗手」再加埋佢全副抗炎裝備，成為咗一時佳話。
香港基本法規定，行政長官喺做任何重要嘅決策之前，都一定要徵詢行政會議嘅意見。好多人都將行政會議當做歐美國家嘅內閣咁睇，但係由於行政會議並唔係以少數服從多數嘅準則嚟做決定，所以即使大部份成員都反對，最後嘅決定權仍然喺返行政長官手上。
行政會議嘅前身行政局係香港殖民地時期香港政府最高嘅決策機構，由港督主持，邀請知名社會人士擔任成員，通常有十幾人。重要政策都需由香港總督會同行政局通過咗先至可以執行。行政局有四個當然議員，包括布政司、財政司、律政司同埋英國駐港三軍司令，其餘由港督委任。
路祥安，英文名Andrew，響董建華做香港行政長官嗰陣，佢係行政長官高級特別助理。中學讀九龍華仁書院，響香港大學文學院畢業。佢因為插手香港大學鍾庭耀做嘅民意調查而出名，喺呢件事嘅調查報告裏面，路祥安被認為係極唔可信嘅證人。
初期黨員主要係生意人、企業家同專業人士，一般覺得親商界嘅資產階級政黨，時人稱為「富貴黨」，2003年搞「旗彩招募行動」招攬各階層入黨，黨員成份開始多元化。重有周邊組織「自由之友」，有近萬會員。2004年，個黨整咗個自由論壇，係香港第一個由政黨起，開放畀公眾參加嘅網上論政平臺。
佢哋嗰黨嘅政治思想同英國保守黨、美國共和黨相似，主張自由市場經濟，要求政府提高透明度，嚴格控制政府收入同開支，包括稅收和福利，響勞資糾紛時比較傾向支持資方。自由黨被視為屬於建制派政黨，在政治上傾向接受政治現實。
2004年立法會選舉之後，自由黨攞到十個香港立法會議席，成為立法會第二大黨。除咗田北俊同周梁淑怡係由地區直選取得議席外，其餘八席都係經功能組別選出。2008年立法會選舉之後，田北俊同周梁淑怡喺地區直選落選，田北俊話主席都唔做。
隨後嗰幾年，自由黨先後由劉健儀、周梁淑怡、鍾國斌擔任主席，但由於喺2012年特首選舉公開挺唐，雖然話就話繼續支持香港特區政府，但係並未表達支持梁振英。梁振英上任後，自由黨同梁振英嘅牙齒印極深。再加上新民黨、經民聯先後成立，自由黨亦無可避免被邊緣化，結果喺2012年嘅第5屆香港立法會選舉、2016年嘅第6屆香港立法會選舉裏面，自由黨議席一路向下跌，分別只係贏得5席、4席。
2016年10月7號，張宇人接任自由黨主席，鍾國斌就擔任黨魁，兩人一坐正就願意同特首梁振英保持良好關係，意味住田北俊時代正式結束。第二年，陳浩濂、符傳富加入林特首管治班子，自由黨同港府關係亦都從此破冰。
2019年，林鄭月娥想強行通過逃犯條例修訂草案，自由黨即刻出聲明表態支持，但係黨魁鍾國斌就有保留，榮譽主席田北俊批評身為行會成員嘅張宇人罔顧民意，認為佢應該好似當年自己噉辭咗行會成員嘅位，田大少後來喺7月更加聯同周梁淑怡、劉健儀、方剛「逼宮」，要求佢辭去行會一職，但係不得要領，面對政府嘅態度更加成為自由黨分裂嘅導火線，田北俊後來接受訪問嗰陣話，佢同幾個反對張宇人路線嘅人有另組新黨嘅打算，派人去選2020年嘅立法會選舉，結果田大少喺2020年3月創立希望聯盟。
就因為自由黨同政府關係時好時壞，佢喺建制派嘅地位慢慢被邊緣化，原本佢代表嘅中產、專業、鄉事同商人階層除咗俾泛民主派挑戰之外，比佢更親中，而且由中國政府扶植嘅新民黨同經民聯亦都進一步蠶食自由黨嘅政治版圖，導致自由黨越嚟越冇埞企。
2021年第7屆香港立法會選舉，自由黨只係派出5人參選功能界別、選委會界別，除咗鍾國斌冧唔到莊之外，易志明、邵家輝、張宇人順利冧莊，喺第6屆香港區議會選舉輸畀泛民主派素人蔡志強嘅李鎮強亦喺選委會界別一擊即中，順利當選。
腳痛落台，係香港第一屆到第二任喺根據香港基本法特首董建華腳痛嘅落台原因。當時香港民眾話董建華「議而不決，決而不行」，鬧爆董建華遲鈍，成日都想拉佢落台。董建華跟住以「腳痛」為由落台。政務司司長曾蔭權做臨時特首。
第三屆行政長官選舉，係喺2007年上半年舉行嘅香港特別行政區行政長官選舉。選舉由800人組成嘅選舉委員會投票，由一位或者多位候選人之中，揀出下一任行政長官。由於立法會修訂咗《行政長官選舉條例》，加入信任投票制度，所以今次就算只得一個人有足夠提名，仍然需要投票。
2007年1月31號，梁家傑喺中環遮打花園宣佈得到111個選委提名，夠晒參加行政長官選舉。2月10號，梁家傑佈取得123名選委提名。2月14號，即提名期正式開始首日，梁家傑即前往提交選委提名表格，共取得132個提名，成為第一個確認嘅候選人。
2007年1月22號以「正積極考慮及預備參加行政長官選舉」名義，好高調咁坐行政長官專車，去到灣仔東亞銀行港灣大廈嘅「曾蔭權競選辦公室」。佢要到2月1號先至正式參選。2007年2月5號佢宣布拎到多過450名委員提名。
2007年香港特別行政區行政長官選舉投票日喺3月25號喺亞洲國際博覽館舉行。香港政府今次響呢度搞，係因為會展爆棚，投票要移去博覽館搞。嗰日上晝9點到11點係第一輪投票。如果無人得到過半數有效票，就會喺下晝兩點到四點舉行第二輪。
喺呢次選舉，800名選委當中總共有789名選委攞咗選票，投票率係99.1%。在投票箱內嘅788票中，有效選票佔772張，另外有11張空白票，4票冇用印章蓋印，一票同時蓋咗印喺兩名候選人嘅空格上。另外有一張空白嘅選票放咗喺投票間地下，冇放進投票箱內。
最初嘅港督施政報告嚟自英國君主嘅「御座致辭」。六七暴動後，港督麥理浩第一次喺1972年10月18號喺立法局解釋施政，直到1976年定名做「港督致辭」。1986年起命名做「施政報告」，並喺1992年起為每份報告定標題。
2017年7月林鄭月娥上任行政長官後，又將施政報告嘅宣讀時間提前到10月，令2017年再次出現兩份施政報告。2019年受反修例運動影響，民主派議員喺林鄭月娥準備進入會議廳發表2019年《施政報告》前叫口號，立法會主席梁君彥用呢個做呢個兩次宣布暫停會議，最終政府新聞處宣佈林鄭月娥將以錄影片段形式發表《施政報告》，係《施政報告》47年歷史以嚟首次。
《2020年施政報告》原定喺2020年10月14號宣讀，但因同中共總書記習近平親自出席嘅深圳經濟特區建立40周年慶祝大會撞期，加上收到中央通知11月下旬到北京同國務院各部委商討一系列惠港措施，政府喺10月12號宣佈延期宣讀，並喺11月16號宣佈將喺11月25號發表施政報告。
2007年10月23號，行政會議通過有關西港島綫嘅財務安排，以擁有權融資模式批准地鐵公司起、擁有同埋營運西港島綫。港鐵公司喺2009年7月開始動工，2014年12月28號通車，而西營盤站就因為B出口要用凍土方式處理有關土壤問題，2015年3月29號先至啟用，整項工程造價大概80億港元。
港島綫係港鐵營運嘅路線之一，服務香港島北岸，由中西區嘅堅尼地城開始，去到東區嘅柴灣為止。呢條綫喺1985年5月31號分段通車，到1986年5月23號全線正式通車，至於其後規劃嘅港島綫西延亦都終於喺2015年3月29號完全通車。
1980年12月23號，當時香港政府正式批准用 95 億港紙，動工起地鐵港島綫，亦否決將電車延長去柴灣嘅計劃。1983年底起好基本隧道結構，工程正式進入高潮。去到1985年5月31號，金鐘站至柴灣站一段正式投入服務，而金鐘站就做咗港島綫同埋荃灣綫嘅轉車站。
跟著觀塘綫嘅服務喺1989年10月1號伸延到香港島，鰂魚涌站成為港島綫同觀塘綫嘅轉車站。為咗進一步紓緩鰂魚涌站轉車嘅擠迫情況，政府提出「紓緩鰂魚涌站乘客擠塞工程」，決定擴建北角站，令佢成為當時第二個接駁觀塘綫嘅港島綫車站。
1998年東涌綫同埋機場快綫正式通車，香港島嘅總站係香港站。地鐵將香港站同中環站用幾條行人自動運輸系統連埋，方便兩條綫嘅乘客轉乘港島綫。隨住將軍澳綫通車，北角站同鰂魚涌站喺2002年8月4號改做同將軍澳綫嘅轉車站。
2005年6月30號，政府批准地鐵起港島綫西延，由港島綫上環站向西延伸，經西營盤、香港大學兩個車站，去到堅尼地城總站。港島綫西延喺2009年開始起，2014年12月28號通車，而西營盤站就因為出口未整好延遲到2015年3月29號先啟用。
但根據報章喺2008年5月報道，北港島綫將唔會瓜分港島綫路段，屆時將軍澳綫延線落成後，港島綫將會「一軌兩用」，由堅尼地城站嘅列車會開往寶琳站、康城站或柴灣站，當中天后站可以轉北港島綫。而根據中西區區議員阮品強、何俊麒同埋甘乃威指出，港鐵將會響銅鑼灣站A出口進行擴建工程連接跑馬地，以取代興建跑馬地站。
因為受到部分地區人士同區內居民大力反對，認為起站破壞跑馬地嘅寧靜環境。港鐵公司喺2007年12月17日宣佈擱置興建跑馬地站。不過，大概喺同一個時間，香港賽馬會表示有意同港鐵公司協商喺跑馬地馬場設立車站，並且改名做馬場站，因此本站興唔興建仍然存有變數。
隨住香港賽馬會係2008年1月11日發表措辭強硬聲明，拒絕補貼上市嘅港鐵公司起跑馬地站，並且指出銅鑼灣站已經可以足夠應付跑馬地居民嘅需求，加上賽馬會主席陳祖澤係港鐵其中一名主要對手九巴同龍運巴士嘅高級執行董事，相信該站嘅興建機會非常之渺茫。
所有受注嘅賽事都係《國際足協》認可嘅賽事，而暫時嚟講主要係以歐美地區嘅足球賽為目標，好似英格蘭國內聯賽及盃賽、西班牙國內頂級聯賽及盃賽、德國國內聯賽及盃賽、意大利國內頂級聯賽及盃賽，重有法聯、瑞典超、挪超、蘇超、巴甲……等嘅國內聯賽盃賽，亦有兩個亞洲國家嘅足球聯賽及盃賽可以玩，佢哋分別係日本聯賽同盃賽，同埋南韓嘅國內聯賽。
遇到每次嘅國際大型足球盛事更加係唔會例外，好似FIFA世界盃足球賽、歐／美洲國家盃、歐／美洲球會盃……等。有時喺呢啲世界性嘅足球大賽之前，各個國家隊之間都會進行一系列嘅熱身賽或者友誼賽，呢啲賽事亦有機會喺足智彩度投注。
運輸及房屋局，係中華人民共和國香港特別行政區政府嘅決策局之一，負責香港海、陸、空交通，同埋物流同房屋政策。2022年7月1號開始，運輸及房屋局被分拆成運輸及物流局同房屋局，亦係香港嘅政府史上最後一任局長為陳帆。
利東站係香港一鐵路車站，喺香港島鴨脷洲東北利東邨附近，歸港鐵南港島綫，2016年12月28號啟用。呢個站係目前港鐵系統入面最南端嘅車站，亦曾經成為中國最南嘅地鐵站。呢個站最高點比海平面高70米，係港鐵系統當中海拔最高嘅地底車站。
由於車站大堂距離利東邨地面約50米，港鐵用四部雙門升降機取代扶手電梯接駁兩層，升降機運作同港島綫香港大學站、西營盤站嘅升降機相若，乘客喺其中一邊入升降機，升降機到達另一層之後，另一邊升降機門就會打開，等乘客離開後另一邊嘅升降機門隨即打開畀樓層乘客進入。
設喺月台上方。好似南港島綫海怡半島站同黃竹坑站，呢個站係首批全站不設客務中心嘅港鐵重鐵車站，近乎無人車站管理，大堂設有資訊台同三部自助客務機，乘客如果遇上票務疑難，須要透過自助客務機嘅視像通話功能向站外職員求助。
港鐵公司喺規劃呢個站嗰時，曾經建議喺漁安苑設立出口，但係最終因為未能夠同漁安苑業主立案法團達成協議而告吹。另一方面，A2出口嘅升降機原本係消防處規定作為緊急用途而興建，經南區區議會爭取，港鐵公司同意開放畀公眾使用，成為通往鴨脷洲橋道嘅出入口，出入口外面有設行人天橋跨越鴨脷洲橋道連接漁安苑。
設喺怡南路同海怡路交界、海怡東商場牌樓前面嘅地底，垂直處於月台同路面之間。同利東同埋黃竹坑站一樣，係首批全站不設客務中心嘅港鐵車站，大堂只有資訊台同三部自助客務機，乘客如果遇上票務疑難，需要透過自助客務機嘅視像通話功能向站外職員求助。
位處海怡半島公共運輸交匯處外面一段怡南路地底，採用島式月台設計，兩個月台位處同一個月台島上面，設有月台幕門。車站位於南港島綫路軌盡頭，往海怡半島嘅列車駛入月台開門後，就會改為相反方向駛離車站。月台同大堂之間以三條升降機同一部升降機連接。
港鐵公司曾經就車站選址提出兩個方案，原本選址喺鴨脷洲邨旁邊嘅海怡路，屬於一個半沉降式車站，特色係車站大堂同出口處於同一層，預計2015年落成。後來因為原本選址有港燈公司嘅電纜阻礙而預計需要延遲3年去到2018年啟用。
2009年7月版本同2010年6月版本嘅刊憲方案圖則嘅切面圖都顯示，車站大堂與兩個月台處於同一層，而大堂位於月台西面，同新加坡地鐵樟宜機場站樓層佈局相近。但係，最終落實嘅設計已經改為將大堂同月台分開兩個樓層。
香港政府於1975年成立地下鐵路公司，由政府全資擁有，負責營運當時重起緊嘅香港地下鐵路。2000年10月5號，地下鐵路公司響香港聯合交易所主板上市，改名做地鐵有限公司，政府雖然重係大股東，但賣咗近10億手嘅股票，成為香港上市公司之中股票持有人最多嘅公司。
香港地鐵上市係香港政府將資產私營化嘅一個重要步伐，標誌住政府進一步減少對自由市場嘅干預。上市後地鐵公司嘅盈餘有進一步增長。2005年，地鐵錄得84億港元盈利，比1997年嘅2.78億港元重要高。目前為止，香港地鐵係全球少數有錢賺嘅公共交通系統。
所謂嘅London Overground，係將倫敦地鐵嘅西倫敦線、北倫敦線同埋部分依家叫Silverlink嘅市區鐵路線合併做新嘅北倫敦鐵路，而東倫敦線會擴建，並且擺埋落Overground度。地鐵公司有份嘅財團要負責埋，改進當地車站嘅設施，同埋令到乘客可以用Oyster咭嚟搭車
機場快綫係香港鐵路有限公司營運嘅鐵路線，連接香港中西區中環嘅香港站，同香港新界離島區赤鱲角亞洲國際博覽館嘅博覽館站之間，屬於機場聯絡軌道系統。由於呢條線連接咗赤鱲角香港國際機場，並以特快形式運行，所以有呢個名。
呢條線由香港站開始，經過九龍半島西部嘅油尖旺區同新界南面嘅葵青區，連接到位於大嶼山赤鱲角嘅香港國際機場，最後去到博覽館站。喺1998年7月6號通車，係香港第一條往返機場至市區嘅鐵路線。自從博覽館站喺2005年12月20號啟用之後，機場快綫就有5個車站，當中有3個係轉車站。